
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                          Bucureşti, 25.02.2009                                                                                                          

                          PL-x 522/2008


     R A P O R T  
asupra propunerii legislative pentru modificarea şi completarea Legii nr.273 din 21/06/2004 privind regimul juridic al adopţiei cu modificările şi completările ulterioare
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii nr.273 din 21/06/2004 privind regimul juridic al adopţiei cu modificările şi completările ulterioare, trimisă cu adresa nr. Pl-x 522/2008 din               8 septembrie 2008, înregistrată sub nr.31/833 din 9 septembrie 2008.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă, în şedinţa din 30 iunie 2008.

Consiliul Legislativ a avizat favorabil iniţiativa legislativă, conform avizului nr. 416 din 8 aprilie 2008.
Guvernul, prin punctul de vedere transmis cu adresa nr. 1309 din 3 iunie 2008, nu susţine adoptarea acestei propuneri legislative. 
Iniţiativa legislativă are ca obiect de reglementare modificarea dispoziţiilor art. 39 din Legea nr. 273/2004 privind regimul juridic al adopţiei, cu modificările şi completările ulterioare, astfel încât adopţia internaţională să fie posibilă nu doar în cazul în care persoana adoptatoare, cu domiciliul în străinătate, este bunicul copilului pentru care a fost încuviinţată deschiderea procedurii adopţiei interne, ci şi în cazul în care adoptatorul este rudă până la gradul III cu copilul, adică este unchi sau mătuşă. 
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă împreună cu proiectul de Lege privind aprobarea Ordonanţei de urgenţă a Guvernului nr.102/2008 pentru modificarea şi completarea Legii nr.273/2004 privind regimul juridic al adopţiei, trimis, spre dezbatere în fond, în procedură de urgenţă, cu adresa nr. PL-x 668/2008 din 4 noiembrie 2008, înregistrată sub nr.31/1049 din 7 noiembrie 2008.
Membrii Comisiei juridice au examinat iniţiativele menţionate mai sus pe parcursul mai multor şedinţe separate, dezbaterile finalizându-se în şedinţa din             25 februarie 2009. În urma analizării celor două iniţiative legislative, membrii Comisiei juridice au hotărât să reţină proiectul de Lege privind aprobarea Ordonanţei de urgenţă a Guvernului nr.102/2008 pentru modificarea şi completarea Legii nr.273/2004 privind regimul juridic al adopţiei (PL-x 668/2008), ca fiind iniţiativă de bază, urmând ca pentru cealaltă iniţiativă legislativă să se facă raport de respingere, şi prevederile pe care aceasta le conţine să fie considerate amendamente la proiectul propus spre adoptare. 
La dezbaterea celor două iniţiative legislative a participat, din partea Ministerului Justiţiei şi Libertăţilor Cetăţeneşti, doamna Rodica Constantinovici – secretar de stat. Cu prilejul dezbaterilor, reprezentantul Guvernului a menţionat oportunitatea susţinerii propunerii legislative de către Guvern. 
Pentru toate aceste considerente, membrii Comisiei juridice au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.273 din 21/06/2004 privind regimul juridic al adopţiei cu modificările şi completările ulterioare.
Din numărul total de 25 membri ai Comisiei juridice, de disciplină şi imunităţi au participat la dezbateri 18 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                           PREŞEDINTE,                                   SECRETAR,                                                                 

                            Daniel BUDA                           Gabriel ANDRONACHE

      Consilier,

  Nicoleta Grecu

